hegyi beszéd XII.
Gyilkosok családjában
Máté 5:21–26
Lekció: 1Móz 4:1–11

Az egyik leghíresebb kétértelmű mondat a magyar történelemhez kötődik. 1213 őszén a magyar főurakból álló csoport merényletet hajtott végre II. András felesége, merániai Gertrúd ellen. A merénylet kirobbantó oka az volt, hogy a királyné – férje távollétében – a rokonait ültetette az ország legmagasabb pozícióiba. A főurak kikérték János, esztergomi érsek tanácsát, aki válaszként megalkotta írásjelek nélküli híres mondatát: „A királynőt megölni nem kell félnetek jó lesz ha mindenki egyetért én nem ellenzem.” A szöveg talán egyértelműbb üzenete a merénylet helyeslése és támogatása. Ám amikor a főpapot beidézték gyilkossági kísérletben való részvétel vádjával, ő ellenkező olvasattal kelt maga védelmére: „A királynőt megölni nem kell, félnetek jó lesz, ha mindenki egyetért, én nem, ellenzem!” A vádlottat ezek alapján III. Ince pápa is felmentette.[footnoteRef:1] [1:  https://hu.wikipedia.org/wiki/Reginam_occidere ] 

A történet az emberi ravaszság mellett rámutat az értelmezés fontosságára. János főpap élete múlt azon, hogyan értelmezik leírt szavait. Ha ennyire kritikus az értelmezés az emberi szónál, mennyivel inkább Isten szavánál! A hegyi beszéd most következő részeiben pedig pont erről, Isten törvényének helyes értelmezéséről beszél Jézus.
Természetesen Isten szava nem hasonlítható János érsek elhíresült mondatához. Isten törvénye nem kétértelműnek szánt szöveg. Mégis az ember a maga bukott voltában azt keresi, hogyan forgathatná azt a saját hasznára. Ezt tették a farizeusok is: egyrészt elvettek Isten tökéletes mércéjéből. Könnyebbé tették a törvényt, a parancsokat néhány kirívó tiltásra szűkítették le. A „ne ölj” csak a gyilkosságra vonatkozott, a „ne paráználkodj” csak a házasságtörésre, a „szeresd” csak a barátra. Másrészt pedig a törvény által megengedett dolgokat kibővítették: válni lényegében bármilyen ok miatt lehetett. 
A farizeusok törvénye Isten tökéletes mércéjéből egy külsőségekre koncentráló, ember által teljesíthető szabályrendszert kreált. Ám a törvény igazi értelme elveszett. Éppen ezért Jézus szembeszáll ezzel az áramvonalasított, kényelmünkhöz méretezett, Istent gyalázó törvényértelmezéssel, és feltárja Isten eredeti szándékát. Megmutatja az isteni törvényt, a szeretet törvényét, amelyet megélve tényleg világítani tudunk ebben a világban. Jézus tehát nem száll szembe a mózesi törvénnyel,[footnoteRef:2] hanem épp ellenkezőleg: annak igazi, mély értelmét adja elénk. [2:  Ezért is idézi olyan furcsán a törvényt: „hallottátok, hogy megmondatott a régieknek”. Miközben pl. ne ölj Istentől eredő szavak, mégis ahogy Jézus erre utal, világossá teszik, hogy nem az isteni szóval van baj (ami le van írva), hanem annak értelmezésével (amit hallunk). A görög szöveg megengedi azt a fordítást is, hogy „hallottátok, hogy megmondatott a régiek által”. Ezt képviseli pl. Ridderbos vagy Hendricksen is. Lásd Morris, L. (1992). The Gospel according to Matthew, 113. old., 81. lábj. Grand Rapids, MI; Leicester, England: W.B. Eerdmans; Inter-Varsity Press.] 

De figyelem! Ez a törvény nem könnyű. Nem a mi elvárásainkhoz méretezett. Ahhoz, hogy e törvény szerint éljünk, valóban Krisztust kell követnünk: fel kell vennünk az ő keresztjét, és arra felfeszítenünk az óemberünket. Csak az óemberünk halálán[footnoteRef:3] keresztül lehetséges engedelmeskedni Jézus törvényének. És erre egyedül ő adhat erőt nekünk vére és Szentlelke által. [3:  Nem az óember végleges halálára gondolok, hiszen e földi életben nem szabadulhatunk meg véglegesen tőle (Préd 7:20; Róm 7:14–25). Hanem a neki való folyamatos meghalásról, az újember megelevenítéséről, a test cselekedeteinek megöldökléséről van szó (Róm 6:3–14; 8:11–14). ] 

A mai alkalommal a „ne ölj” parancs helyes értelmezéséről lesz szó. Öt dolgot fogunk elmondani. 
A gyilkosságnak vannak megtűrt testvérei
„Hallottátok, hogy megmondatott a régieknek: Ne ölj, mert a ki öl, méltó az ítéletre.” Olyan egyszerűnek tűnik ez a vers, nem? Isten elítéli a gyilkosságot. Rendben, terjesszük ki egy kicsit a törvényt: a gyilkosságon túl elítéli mások bántalmazását, kínzását. Nem szabad verni, sem lelkileg gyötörni másokat. Hát persze!
Tavaly ősz végén járta be a sajtót a hír, hogy Cegléden egy másfél éves gyermeket vert halálra az anyja. Ám ahogy egy cikk[footnoteRef:4] is írta, nehéz eldönteni, mi a megdöbbentőbb: a tragédia vagy a közvélemény reakciója. „Őt is agyon kellene verni”, „remélem, megdöglik a börtönben ő is” – záporoztak az ehhez hasonló vagy még durvább kommentek. Az anyát felmenteni természetesen nem kell: felelős a dolgokért. De az vajon hány embernek jut eszébe, hogy még ha nem is bántalmazta saját gyerekét, de azt a dühös, feszült idegállapotot, amiben tette elkövetése előtt ez az anya volt, minden ember megtapasztalta? Ki ne mondta már közülünk, hogy „szétrobbanok”, vagy „nem bírom tovább”? Kinek ne szorult volna ökölbe a keze, amikor akár gyerekei, akár mások olyan dolgot tettek vele, ami szétrombolta nehezen összehozott munkáját? Ki nem kiabált, kinek szívében nem volt izzó harag egy másik ember iránt? És csupán azért, mert Isten megóvott attól, hogy e magányos, kialvatlan, terhes anyához hasonlóan ne üssünk oda – csupán azért, mert mi e végső dolgot nem tettük meg, vajon jobbak, ártatlanabbak lennénk nála? Igazabbnak gondoljuk magunkat? Vajon mi nem gyűlöltünk soha? Nem áradt ki haragunk másra? Nem mondtunk megalázó, sértő szavakat? Nem néztünk le és vetettünk meg másokat? [4:  Kőváry Anett: Gyerekgyilkos vagy áldozat? http://fittanya.hu/hirek/gyerekgyilkos-vagy-aldozat ] 

Ha igen, akkor nem húzhatjuk ki magunkat. Jézus pont ezt mondja: „Én pedig azt mondom, hogy ha valaki haragszik atyjafiára, méltó az ítéletre; aki pedig azt mondja az atyjafiának: „Ostoba!”, megérdemli, hogy a nagytanács elé kerüljön; aki meg ezt mondja: „Bolond!”, méltó a gyehenna tüzére.” Mi megállunk a tetteknél, és ha a következmények nem olyan súlyosak, azt gondoljuk, hogy rendben vagyunk. Ám Isten nem csupán a következmények alapján mérlegel. Ő látja a szívünket – és minden indulat és tett, ami az embertársam ellen irányul, ami őt bántja, rombolja, minden, ami ellentétes a szeretettel, az Isten szemében rokona a gyilkosságnak.
A gyilkosságnak nagy a családfája. Vannak testvérei, közeli és távoli unokatestvérei. Jézus itt jó pár rokont megemlít. Kezdi a haraggal, a másik iránti dühös indulattal, ami feltámad a szívünkben, és legtöbbször megjelenik a szavainkban. Majd említi a megvető szavakat: „ostoba” és „bolond”. Ezzel utal arra a lenéző lelkületre, amellyel vagyunk mások iránt, amikor látjuk a gyengeségeiket, vagy számunkra érthetetlen, kellemetlen dolgokat tesznek. Majd jön két példa a rendezetlen konfliktusokra: amikor valakinek az oltárnál jut eszébe, hogy testvérének panasza van rá; illetve amikor a bíróságra vezető úton megy valaki panaszosával. 
Mi a közös ezekben az esetekben? Az, hogy megtörték, megrontották az emberi kapcsolatokat. Egy olyan megnyilvánulást sem tűrhetünk meg, amelyek elidegenítenek, eltávolítanak minket embertársainktól. Minden bántó tett, szó vagy gondolat – mondja Jézus – a harag családfájához tartozik. Mindezek bűnök Isten szemében. Mégis sokat közülük megtűrünk, nem?
Erre persze mondhatjuk: de hát nincs jogos harag? Jézus is nem gerjedt haragra a tanítványai vagy a templomi árusok iránt? Valóban, van helye a bűn és igazságtalanság miatti jogos haragnak. A mi problémánk azonban az, hogy sokszor összekeverjük ezt a személyünket ért sérelmekkel. Sőt, ha valakivel akár egy jogos ügy miatt konfliktusba keveredünk, nemsokára személyes ügyet csinálunk belőle: az egyet nem értés személyes támadásként vesszük – és miközben azt gondoljuk, hogy az igazságot védelmezzük, valójában a haragunk önmagunk védelmére irányul. De Jézus nem így cselekedett. Igen, kiűzte az árusokat a templomból, de néma maradt, amikor őt támadták: amikor igazságtalanul elítélték, bántalmazták, köpdösték és verték. Sőt, a kereszten azért imádkozott, hogy az Atya bocsásson meg az ellene vétkezőknek. Az ő követőiként mi sem tehetünk mást. Nem engedhetjük sem azt, hogy a minket ért sérelmek haragra ingereljenek, és megrontsák kapcsolatainkat. Sem pedig azt, hogy megmaradjunk a már másoktól elidegenedett helyzetben.
Minden haragos tett számít
[bookmark: _GoBack]Tehát lássuk meg, hogy minden haragos, dühös tett számít. A fejünkben legtöbbször meghúzunk egy vonalat, ami alatt lévő bűnökkel nem foglalkozunk. Valószínűleg a legtöbben itt már hallották és tudják, hogy a „ne ölj” parancsa többről szól, mint a gyilkosság. Ám mégis, sokszor megmagyarázzuk kiabálásunkat, dühös kirohanásunkat vagy a másikról való lemondásunkat, nem?
Ám Jézus ebben nem enged szabad utat. Azt mondja, hogy a haragos tettek és szavak is számítanak – függetlenül attól, hogy igazam van-e vagy sem.[footnoteRef:5] Azt mondja, hogy még az indulatból fakadó kisebb bántások sem férnek bele. Az 5:22-ben említett „ostoba” és „bolond” kifejezések nem durva sértések, mint inkább ártatlannak szánt, leereszkedő megjegyzések.[footnoteRef:6] Ám nem érdekes, hogy ehhez hasonló kifejezések már szokásunkká váltak, nem számít, hogy a másik nem sértődik meg rajta, nem fontos, hogy nem izzó dühből származnak. Jézus azt helyezi a szívünkre, hogy az embertársunk ellen irányuló, őt támadó, magamat tőle vagy őt magamtól elidegenítő tettekből a legkisebb is számít. Minden számít. [5:  A Károli az 5:22-őt úgy fordítja, hogy „ha valaki haragszik az atyjafiára ok nélkül”. Az „ok nélkül” a legrégebbi kéziratokban nem szerepel. De függetlenül ettől az egész szakasz tanítása az, hogy nem engedhetjük, hogy személyes sérelmeink haragra indítsanak, és rombolják kapcsolatainkat – akkor sem, ha esetleg igazunk van az adott kérdésben. Az igazságot szeretettel kell képviselni, a haragra pedig lassúnak kell lennünk (Ef 4:15; Jak 1:19).]  [6:  Lásd Luz, U. (2007). Matthew 1–7: A Commentary on Matthew 1–7. (H. Koester, Ed.) (Rev. ed., p. 235). Minneapolis, MN: Fortress Press. A közel-keleti kultúrát jól ismeri Aranyszájú János is így magyarázza (u.ott, 16. lábj.).] 

Ne úgy képzeljük el egymást, szeretett gyülekezet, mint masszív gránittömböket, amit ütvefúróval vagy nagy vésővel nem szabad ugyan bántani, de kalapáccsal vagy szöggel azért ütögethetjük, mert úgyse látszik. Hanem legyen a szívünkben a másik egy gyönyörűen polírozott, intarziás asztal, amire még egy üvegpoharat is félünk letenni, nehogy nyomot hagyjon. A személyes harag legkisebb megnyilvánulását sem engedhetjük meg, bánnunk kell a legapróbb kiáradást is.
Minden harag isteni büntetést érdemel
Harmadszor, nemcsak számít a legapróbb haragos tett is, hanem isteni büntetést érdemel mindegyik. E ponton ismét sokat okoskodunk. Még ha el is ismerjük és bocsánatot is kérünk dühös szavainkért, de utána gyorsan felmentjük magunkat. „Nagyon feszült helyzetben voltam!” „Agyamra ment a gyerekem vagy a férjem, nem tehettem mást!” „Ki tudná megőrizni a nyugalmát ilyen helyzetben?” stb. Azonban az 5:22-ben Jézus meglepő következményekről beszél: ítélet, nagytanács és tüzes gyehenna. Nem valószínű, hogy e három eset valamiféle fokozásról, súlyosságbeli eltérésről szólna.[footnoteRef:7] Izráel államában teokrácia uralkodott, a vallási és polgári törvények ugyanúgy Istentől származtak. Éppen ezért a polgári bíróság által elítélt dolgok azt is jelezték, hogy ez Isten mennyei törvényszéke előtt is büntetést érdemel.  [7:  Lásd pl. Morris, L. (1992). The Gospel according to Matthew (p. 115). Grand Rapids, MI; Leicester, England: W.B. Eerdmans; Inter-Varsity Press; Luz, U. (2007). Matthew 1–7: A Commentary on Matthew 1–7. (H. Koester, Ed.) (Rev. ed., p. 235–236.). Minneapolis, MN: Fortress Press; Nolland John. (2005). The Gospel of Matthew: a commentary on the Greek text (p. 230). Grand Rapids, MI; Carlisle: W.B. Eerdmans; Paternoster Press.] 

Vagyis ideje másként tekinteni elnézett gyengeségeinkre. Ha szörnyűnek és utálatosnak látjuk a gyilkosságot, ugyanúgy szörnyűnek kell látnunk minden tekintetet, szót, cselekedetet, amivel megbántunk és elidegenítünk magunktól másokat. E téren nincs megtűrhető gonosz. Minden bántás, minden lenézés, minden düh mögött Isten és az ő ítélete áll. Nyugodtan mondhatjuk, hogy Jézus szemében zéró tolerancia érvényes itt, akárcsak országunkban a vezetésnél az alkoholfogyasztással szemben. Az, hogy súlyosabb megítélés alá esik, ha valaki háromszor annyit ivott, nem vigasztal, ha rám is ítélet vár.
A viszály kezelése elengedhetetlen
Negyedszer, ha már a haragos szó elhangzott, a harag miatt megrontott kapcsolatok kezelése elengedhetetlen. Ez a Jézus által hozott első esettanulmány fő üzenete. Az 5:23–24 versek azt a képet festik elénk, amikor egy buzgó istentisztelő, talán Júdea egyik távoli szegletéből Jeruzsálembe zarándokol, hogy háláját örömáldozattal kifejezze Istene előtt. Mögötte van a hosszú, többnapos út, a megtisztulási folyamatok. Bejutott a templomba, kivárta a sorát. Féltve választotta és őrizte a hibátlan áldozati állatot, és már átadta a pap részére – amikor eszébe jutott szomszédja, akivel összekülönböztek a múlt héten. Történetünk szereplője nem is igazán érti, hogy miért akadékoskodott. Bolhából csinált elefántot, majd védte a maga igazát. De azóta mégis szakadék tátong köztük. Talán az egyik mondatomon sértődött meg? – gondolkozik buzgó hősünk. Nem jó ez így. – mondja magának. Ha majd hazamegyek, beszélek vele. – dönti el. De most a legfontosabbra, Isten imádatára koncentrálok.
És Jézus erre a logikus következtetésre azt mondja, hogy nem jó így! A békétlenség nem tűrhet halasztást. Akkor hát hagyjam itt az áldozatot? Vállaljam fel annak kínját és kellemetlenségét, hogy mindenki számára láttára félbehagyom a ceremóniát? Vállaljam a háromnapos utat haza, majd az újabb háromnapos utat vissza – azért a félórás beszélgetésért? Vagy a helyzetünkre átfordítva: tényleg álljak fel az istentisztelet közepén, hogy egy otthoni konfliktust rendezzek? Mennyi költség és erőfeszítés! Nem túlzás, nem törvénykezés ez? És Jézus azt mondja: nem! Jézus mindezzel azt mondja, hogy sokkal fontosabb, hogy megbéküljünk embertársunkkal, mint az, hogy akár a legszentebb vallásos cselekedetünket végrehajtsuk.[footnoteRef:8] Hiábavaló az istentiszteletünk, sőt hiábavaló mindenünk, ha közben rendezetlen viszonyokat tűrünk meg életünkben. Nem lehetünk Isten imádói, nem lehetünk Krisztus követői haragos, sértődött, szeretetlen, tisztátalan szívvel.  [8:  Carson, D. A. (1999). Jesus’ Sermon on the Mount and His Confrontation with the World: An Exposition of Matthew 5–10 (p. 45). Grand Rapids, MI: Baker Academic.] 

A viszály kezelése halaszthatatlan
És ötödször Jézus még egy dolgot ad ehhez hozzá: a konfliktusaink rendezése nem csupán elengedhetetlen, hanem halaszthatatlan is. Ez Jézus második példájának mondanivalója. Itt is egy hétköznapi életből vett képet használ Jézus: két férfi, akik nem tudták vitájukat rendezni, együtt mennek a bíró elé. De ahogy mész, eszedbe jut: ki tudja garantálni, hogy neked adnak majd igazat? Ki tudna biztosítani, hogy nem te kerülsz a tömlöcbe? Ha pedig így van, lehet, hogy minden lépéssel a végzetedhez kerülsz közelebb. Akkor nem kellene mindent megtenni azért, hogy most, a bíróig vezető rövid úton kibékülj? Damoklész kardjával a fejed felett is halogatnád a rendezést? Nem, hiszem, hogy azonnal félrevonnád embertársad, és pontot tennétek az ügy végére. 
Minket nem egy emberi bíróság döntésétől való félelem indít a konfliktusaink rendezésére, hanem Isten félelme. Hiszen mindazt az az Isten mondja, aki megbékélt velünk. Aki nem halogatta a rendezést, hanem már az Édenkertben a bujkáló Ádám után ment, és megkereste őt. Az a Jézus, aki kész volt kifizetni a kapcsolat helyreállításának teljes költségét, és saját életét adta azért, hogy vele megbékélhessünk. Félretette az őt ért sérelmeket, nem fenyegetőzött, sem nem viszonozta a szidalmat. És vérével békét szerzett. Szeretett minket.
Szeretett gyülekezet, ez a Krisztus a mi Megváltónk. Ő a Mesterünk, az ő tanítványai vagyunk. Ő a mi királyunk, példánk, ideálunk – így őt követve mi is azonnal kezdeményezzük a megtört kapcsolatok helyreállítását, elsők vagyunk az okozott sérelmekért való bocsánatkérésben.[footnoteRef:9] Tehetünk máshogy, szeretett gyülekezet? [9:  Stott, J. R. W., & Stott, J. R. W. (1985). The message of the Sermon on the mount (Matthew 5-7): Christian counter-culture (p. 86). Leicester; Downers Grove, IL: InterVarsity Press.] 


Erre talán azt mondja a szívünk: lehetetlen! Hogyan uralkodjam, és fogjam vissza a haragomat? Hogyan vegyek erőt magamon, alázkodjam meg, és rendezzem kapcsolataimat?
Igen, ahogy az igehirdetés elején is mondtam: Jézus törvénye emberi ésszel és módszerekkel lehetetlen. Ő nem pihentető utazásra hív, hanem arra, hogy bűnös természetünket felszegezzük a keresztre. De ő erőt ad mindehhez. Ami embernek lehetetlen, Istennek lehetséges. Éppen ezért, szeretett gyülekezet, először is imádkozzatok: tartsatok bűnbánatot bűnös haragotok és megromlott kapcsolataitok miatt. Másodszor kezdeményezzetek: legyetek ti az elsők, akik mentek, felveszitek a telefont vagy emailt írtok. Harmadszor kérjetek bocsánatot, és ti is bocsássatok meg viszont. És negyedszer újra imádkozzatok, hogy a békesség Istene segítsen megzabolázni indulataitokat, szeretettel felváltani haragotokat, és újrakezdeni a megbékülés folyamatát, valahányszor csak szükséges! Ebből majd meglátja a világ, hogy Krisztus tanítványai vagytok. Ámen.

